ROZHODNUTIE KOMISIE
z 3. decembra 2004,
ktorým sa stanovujú podmienky pre nekomerčné premiestňovanie šteniat a mačiat z tretích krajín do Spoločenstva
(oznámené pod číslom dokumentu K(2004) 4546)
(Text s významom pre EHP)
(2004/839/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (1), najmä na jeho článok 8 ods. 3 písm. c),
keďže:
(1)
Nariadenie (ES) č. 998/2003 stanovuje podmienky pre nekomerčné premiestňovanie psov a mačiek z tretích krajín do Spoločenstva. Tieto podmienky sa odlišujú podľa toho, aký je štatút tretej krajiny pôvodu a členského štátu určenia.
(2)
Článok 8 ods. 3 písm. c) nariadenia (ES) č. 998/2003 stanovuje, že by sa mali určiť podmienky vstupu nevakcinovaných psov a mačiek mladších ako tri mesiace z tretích krajín uvedených v častiach B a C prílohy II k tomuto nariadeniu.
(3)
Tieto podmienky by mali byť rovnaké ako podmienky, ktoré sa uplatňujú na premiestňovanie nevakcinovaných šteniat a mačiat medzi členskými štátmi.
(4)
Vzhľadom na to, že nariadenie (ES) č. 998/2003 sa už uplatňuje a v záujme európskych vlastníkov spoločenských zvierat, toto rozhodnutie by sa malo uplatňovať bezodkladne.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Členské štáty môžu povoliť dovoz na svoje územie psov a mačiek mladších ako tri mesiace a nevakcinovaných proti besnote z tretích krajín uvedených v časti B a C, v uvedenom poradí, prílohy II k nariadeniu (ES) č. 998/2003 za podmienok minimálne rovnakých ako sú podmienky stanovené v článku 5 ods. 2 tohto nariadenia.
2. Následné premiestnenie zvierat, ktoré boli dovezené v súlade s odsekom 1, do iného členského štátu je zakázané, okrem prípadov, keď je zviera premiestňované v súlade s podmienkami stanovenými v článku 5 ods. 1 nariadenia (ES) č. 988/2003 do iného členského štátu, ako sú štáty uvedené v časti A prílohy II k tomuto nariadeniu.
Následné premiestnenie zvieraťa dovezeného v súlade s odsekom 1 do iného členského štátu, uvedeného v časti A prílohy II k tomuto nariadeniu, sa uskutoční v súlade s podmienkami stanovenými v článku 6.1 nariadenia (ES) č. 998/2003, keď príslušné zviera dosiahne vek viac ako tri mesiace.
Článok 2
Toto rozhodnutie sa uplatňuje od 11. decembra 2004.
Článok 3
Toto rozhodnutie je určené členským štátom.
V Bruseli 3. decembra 2004